103 年度全國語文競賽-閩南語朗讀文章（國中組） 03來去墾丁𨑨迌

廖晴安

舊年歇熱，阮規家伙去墾丁渡假。墾丁是佇咱臺灣南部的恆春半島，面向臺灣海峽佮巴士海峽，氣候屬佇熱帶，免講嘛是耍水的好所在。

阮蹛佇一間倚海的飯店，徛踮房間的落地窗頭前，就會當看著闊莽莽一望無際的海洋，看著海湧一湧一湧，踮紺色的海面來來去去咧跳曼波。彼个景緻真正是媠甲袂講得，予人感覺起毛不止仔婸。

墾丁附近猶有真濟出名的景點，親像墾丁牧場、龍磐公園、貓鼻頭、龍鑾潭自然中心，遮的攏是真好耍的所在。佇墾丁牧場阮有看著牛咧食草、羊仔咧走標；佇龍鑾潭自然中心，阮嘛有看著鳥仔是按怎咧掠魚；佇龍磐公園嘛會當欣賞著大自然雕刻出來的藝術品—石灰岩洞、珊瑚礁岩。

欲暗仔的時，我上愛和小弟去海邊仔佮海水走相逐、挖沙仔，反石頭仔揣毛蟹佮魚仔的影跡。阿爸和阿母會佇邊仔散步，享受勻勻仔吹過來的海風。遮毋但是大人放鬆心情的桃花源，嘛是阮囡仔𨑨迌走相掠的樂園。暗時仔，阮規家伙仔會去鬧熱滾滾的墾丁大街踅夜市仔，共逐擔路邊擔仔巡巡踅踅咧，看有好料的通食無，看有好空的物仔通耍無。阮嘛會去逐間店內面踅踅看看咧，欣賞當地的手工藝，沓沓仔聽店頭家紹介遮的人文特色。墾丁的暗暝，猶有一項予人呵咾甲會觸舌的媠，就是去龍磐公園看大自然搬的電影—背景音樂是海水和海風咧合唱，主角是滿天的星光。阮真好運有看著「南十字星座」佮流星的演出。我嘛按照慣例共目睭瞌瞌，暗暗仔下願：向望阮規傢伙仔平平安安、快快樂樂。

快樂的時間總是過著真緊，一目𥍉仔就消失去矣。三日的假期總是有結束的時陣。我佮小弟攏真無想欲和遮的遮爾媠、遮爾好客的「主人」講再會，臺灣有遮爾美妙的聖地，咱做人客的著愛好好去共伊守護，希望後一擺阮閣轉來拜訪伊的時，伊仝款是遮爾仔媠，遮爾仔予人感動。

04來去霧峰

林炤¹慧

101年初，才通車無偌久的臺中生活４號快速道路，佇十二月天落烏寒雨的欲暗仔，我對北屯出發，路裡來去的車輛猶無蓋濟。一路上將油門放冗，享受一種淡薄的孤單卻是難得的清靜。來到霧峰，無意中越頭，看見東爿的山崙，親像袚一條幼綿綿、軟紡紡的白絲仔巾，這个迷人的畫面算是行這逝路上大的驚喜。

霧峰，一个真媠的地名！古早號做「阿罩霧」，聽這个名你就知影這个所在有山，而且定定會罩霧，當然嘛有厚厚的鄉土味，佮濟濟的地方風情。

霧峰佇臺中往南投的方向以台3線為界，倒手爿是大橫屏山。無講你毋知，遮出的土王梨芳閣甜，食過的人攏真呵咾。正手爿是平原，除了有一大片青ling-ling的水田以外，近年來菇類產業嘛真發展。民國66年對臺北徙來的農業試驗所，一直咧研發高科技的農業技術，提高臺灣的農業水準。

人文薈集的霧峰，歷史悠久的林家花園是二級古蹟。雖然重建了後又閣受著921地動無情的摧殘，伊猶是勇敢閣再徛起來，現此時有接受預約提供導覽服務。早前的省議會會當講是中部地區上出名的遊覽景點，廢省了後雖然有小可仔稀微，毋過遮的景緻優美、清幽，閣曠闊，猶原是附近居民𨑨迌的好所在。另外予你料想袂著的是這个單純的小鄉鎮，竟然有兩間規模袂細的大學，因為用心經營，這兩間學校佇國內攏有真好的風評。

霧峰逐庄頭攏有保存真完整的古早厝，當然嘛有看起來真顯目、新造型的農舍。彼攏是「尻川鬥竹篙」的好額人咧徛的，看著真煞心。想起細漢的時欣羨人蹛樓仔厝，苦袂得緊搬離開正身護龍的平階厝仔！這當今才數想欲有彼款古樸開闊的厝埕。

經濟發展，致使都市人出門看著的，毋是窒倒街的車，無，就是一棟懸過一棟的大樓。雖然市內四界攏有號稱「都市之肺」的小公園，毋過空氣佮視線比起庄跤猶是「杉仔行──柴（差）真濟」。若有閒，車駛咧，行佇霧峰的田庄小路，共車窗絞落來吹一下仔風咧，大下欶這款深深數念的空氣，過癮一下嘛好。